(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΞΕ΄

Παρασκευή, 31 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από 74ο Γυμνάσιο Αθήνας, το 10ο Δημοτικό Σχολείο Χανίων και απο το 4ο Γενικό Λύκειο Δράμας., σελ.   
3. Ειδική Ημερήσια Διάταξη: Μοναδικό θέμα η διεξαγωγή δεύτερης ονομαστικής φανερής ψηφοφορίας για τη εκλογή Προέδρου της Δημοκρατίας, σύμφωνα με τις διατάξεις των άρθρων 32 του Συντάγματος και 140 του Κανονισμού της Βουλής., σελ.   
4. Ονομαστική ψηφοφορία για την εκλογή του Προέδρου της Δημοκρατίας., σελ.   
5. Επιστολικές ψήφοι επί της Ειδικής Ημερήσιας Διάταξης., σελ.   
6. Επί διαδικαστικού θέματος, σελ.

Ο ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
  
  
 ΚΑΛΑΜΑΤΙΑΝΟΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΕ΄

Παρασκευή 31 Ιανουαρίου 2025

Αθήνα, σήμερα στις 31 Ιανουαρίου 2025, ημέρα Παρασκευή και ώρα 10.20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-1-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΔ΄ συνεδριάσεώς του, της Τετάρτης 29 Ιανουαρίου 2025, σε ό,τι αφορά την ψήφιση στο σύνολο του σχεδίου νόμου: «Κύρωση της από 20-1-2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων»)

Πριν εισέλθουμε στην ειδική ημερήσια διάταξη, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκατέσσερις μαθήτριες και μαθητές και δύο συνοδοί εκπαιδευτικοί από 74ο Γυμνάσιο Αθήνας, καθώς επίσης και τριάντα τρεις μαθήτριες και μαθητές και τρεις συνοδοί εκπαιδευτικοί από το 10ο Δημοτικό Σχολείο Χανίων.

Καλώς ήρθατε, παιδιά! Καλή πρόοδο!

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Μοναδικό θέμα της σημερινής συνεδριάσεως είναι, σύμφωνα με την ειδική ημερήσια διάταξη που κυκλοφόρησε στις 25 Ιανουαρίου 2025, δηλαδή προ πέντε πλήρων ημερών, η διεξαγωγή δεύτερης ονομαστικής φανερής ψηφοφορίας για τη εκλογή Προέδρου της Δημοκρατίας, σύμφωνα με τις διατάξεις των άρθρων 32 του Συντάγματος και 140 του Κανονισμού της Βουλής, δεδομένου ότι κατά τη διεξαχθείσα στις 25 Ιανουαρίου του 2025 πρώτη ψηφοφορία δεν επετεύχθη η απαιτούμενη από το Σύνταγμα πλειοψηφία των 2/3 του συνολικού αριθμού των Βουλευτών.

Σας υπενθυμίζω ότι για την εκλογή του Προέδρου της Δημοκρατίας το άρθρο 140 παράγραφος 5 του Κανονισμού της Βουλής ορίζει ότι η Βουλή ψηφίζει ύστερα από προτάσεις που μπορούν να γίνουν μόνο από τις Κοινοβουλευτικές Ομάδες. Άλλες υποψηφιότητες δεν ανακοινώνονται στη Βουλή.

Κατ’ εφαρμογήν του Κανονισμού, σας ανακοίνωσα ήδη από την πρώτη ψηφοφορία ότι υποβλήθηκαν στον Πρόεδρο της Βουλής τέσσερις προτάσεις, της Κοινοβουλευτικής Ομάδος της Νέας Δημοκρατίας με την οποία προτείνει τον κ. Κωνσταντίνο Τασούλα ως υποψήφιο Πρόεδρο της Δημοκρατίας, της Κοινοβουλευτικής Ομάδος του ΠΑΣΟΚ-Κίνημα Αλλαγής με την οποία προτείνει τον κ. Αναστάσιο Γιαννίτση ως υποψήφιο Πρόεδρο της Δημοκρατίας, της Κοινοβουλευτικής Ομάδος του ΣΥΡΙΖΑ-Προοδευτική Συμμαχία με την οποία προτείνει την κ. Λούκα Κατσέλη ως υποψήφια Πρόεδρο της Δημοκρατίας και της Κοινοβουλευτικής Ομάδας του Δημοκρατικού Πατριωτικού Κινήματος-ΝΙΚΗ με την οποία προτείνει τον κ. Κωνσταντίνο Κυριακού ως υποψήφιο Πρόεδρο της Δημοκρατίας.

Επίσης, η Κοινοβουλευτική Ομάδα της Νέας Αριστεράς με επιστολή της γνωστοποιεί ότι στηρίζει την υποψηφιότητα της κ. Λούκας Κατσέλη.

Σύμφωνα με το άρθρο 140 παράγραφος 6 του Κανονισμού της Βουλής, οι Βουλευτές που δεν επιθυμούν να εκφράσουν την προτίμησή τους, δηλώνουν ΠΑΡΩΝ.

Η διαδικασία που θα ακολουθηθεί είναι η εξής: Θα κληθούν επί του καταλόγου δύο Βουλευτές, οι οποίοι θα εκφωνήσουν τα ονόματα των συναδέλφων και θα καταμετρήσουν τις ψήφους, δηλαδή θα εκτελέσουν στο τέλος της ψηφοφορίας και καθήκοντα ψηφολέκτου. Ο Κανονισμός επιβάλλει να είναι ένας από τη Συμπολίτευση και ένας από την Αντιπολίτευση.

Κατόπιν τούτου, καλούνται επί του καταλόγου ο κ. Βασίλειος Γιόγιακας από τη Νέα Δημοκρατία και η κ. Αικατερίνη Καζάνη από το ΠΑΣΟΚ-Κίνημα Αλλαγής.

Κάθε Βουλευτής που θα ακούει το όνομά του, θα εγείρεται από τη θέση του και θα αναφέρει ευκρινώς την προτίμησή του, δηλαδή το όνομα του προτεινομένου ή της προτεινομένης ως υποψηφίου Προέδρου της Δημοκρατίας ή τη δήλωση ΠΑΡΩΝ.

Οι ψηφολέκτες θα καταχωρούν, ο καθένας χωριστά, την εκφρασθείσα προτίμηση των συναδέλφων στην ειδική στήλη του καταλόγου και έναντι του ονόματος του ψηφίσαντος συναδέλφου.

Ευνόητο είναι ότι, για να μη γίνονται λάθη, η εκφώνηση του καταλόγου θα γίνεται με αργό ρυθμό, ώστε να δίδεται χρόνος για την ακριβή σημείωση της προτίμησης του κάθε συναδέλφου.

Στο τέλος της ψηφοφορίας οι ψηφολέκτες θα συγκεντρώσουν από τις ειδικές στήλες, στις οποίες διακρίνεται ο ονομαστικός κατάλογος της ψηφοφορίας, το εξαγόμενο αποτέλεσμα ως προς τους προτεινόμενους, καθώς και τις ψήφους με την ένδειξη ΠΑΡΩΝ και, αφού υπογράψουν τον κατάλογο που επέχει θέση πρακτικού, θα τον παραδώσουν στον Πρόεδρο της Βουλής για την ανακοίνωση του αποτελέσματος στο Σώμα.

Στη συνέχεια, ο κατάλογος, αφού υπογραφεί από τους Γραμματείς της Βουλής και τον Πρόεδρο, θα καταχωριστεί στα Πρακτικά της σημερινής συνεδρίασης. Για τον λόγο αυτό, παρακαλώ τους κυρίους Γραμματείς της Βουλής να μην αποχωρήσουν μετά το πέρας της ψηφοφορίας, αλλά να παραμείνουν για την υπογραφή του πρακτικού της ψηφοφορίας.

Υπενθυμίζω, επίσης, ότι κατά τον Κανονισμό της Βουλής, άρθρο 140, σε καμία περίπτωση δεν επιτρέπεται αιτιολόγηση της ψήφου και ότι της εκλογής του Προέδρου της Δημοκρατίας δεν προηγείται συζήτηση.

Σύμφωνα με το άρθρο 32 παράγραφος 3 του Συντάγματος, Πρόεδρος της Δημοκρατίας εκλέγεται όποιος συγκεντρώσει κατά τη σημερινή δεύτερη ψηφοφορία την πλειοψηφία των 2/3 του συνολικού αριθμού των Βουλευτών. Αν δεν συγκεντρωθεί η πλειοψηφία αυτή, η ψηφοφορία επαναλαμβάνεται ύστερα από πέντε πλήρεις ημέρες, κατόπιν ειδικής ημερήσιας διατάξεως, οπότε εκλέγεται Πρόεδρος της Δημοκρατίας εκείνος που θα συγκεντρώσει την πλειοψηφία των 3/5 του όλου αριθμού των Βουλευτών.

Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογισθούν στην καταμέτρηση, η οποία θα ακολουθήσει.

Παρακαλώ τους συναδέλφους επί του καταλόγου να αρχίσουν την εκφώνηση του καταλόγου.

(ΨΗΦΟΦΟΡΙΑ)

(ΚΑΤΑ ΤΗ ΔΙΑΡΚΕΙΑ ΤΗΣ ΨΗΦΟΦΟΡΙΑΣ)

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία εξήντα τέσσερις μαθήτριες και μαθητές και τέσσερις συνοδοί εκπαιδευτικοί από το 4ο Γενικό Λύκειο Δράμας.

Καλώς ήρθατε στη Βουλή!

(Χειροκροτήματα από όλες τις πτέρυγες της Βουλής)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΟΣ (Νικήτας Κακλαμάνης):** Υπάρχει συνάδελφος που δεν άκουσε το όνομά του;

Ουδείς.

Οι επιστολές οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά της σημερινής συνεδρίασης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 9/1 έως 9/20)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, μετά την ολοκλήρωση της ανάγνωσης του καταλόγου, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης φανερής ονομαστικής ψηφοφορίας για την εκλογή Προέδρου της Ελληνικής Δημοκρατίας.

Ψήφισαν συνολικά 300 Βουλευτές.

Απόντες ήσαν 0 Βουλευτές.

Υπέρ της υποψηφιότητας του κ. Κωνσταντίνου Τασούλα ψήφισαν 160 Βουλευτές.

Υπέρ της υποψηφιότητας του κ. Αναστάσιου Γιαννίτση ψήφισαν 34 Βουλευτές.

Υπέρ της υποψηφιότητας της κ. Λούκας Κατσέλη ψήφισαν 40 Βουλευτές.

Υπέρ της υποψηφιότητας του κ. Κωνσταντίνου Κυριακού ψήφισαν 14 Βουλευτές.

Ψήφισαν ΠΑΡΩΝ 52 Βουλευτές.

(Ο κατάλογος της ονομαστικής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.11 α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Εκ του ανακοινωθέντος αποτελέσματος διαπιστώνεται ότι η πλειοψηφία που απαιτείται κατά το άρθρο 32 παράγραφος 3 του Συντάγματος δεν έχει συγκεντρωθεί στο πρόσωπο κάποιου ή κάποιας υποψηφίου και επομένως η ψηφοφορία για την εκλογή Προέδρου της Ελληνικής Δημοκρατίας θα επαναληφθεί για τρίτη φορά μετά από πέντε πλήρεις ημέρες, δηλαδή στις 6 Φεβρουαρίου 2025, ημέρα Πέμπτη και ώρα 10.00΄ το πρωί.

Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Η Βουλή παρέσχε τη ζητηθείσα εξουσιοδότηση.

Κυρίες και κύριοι συνάδελφοι, πριν την ολοκλήρωση της σημερινής συνεδρίασης, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 3 Φεβρουαρίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 417/22-1-2025 επίκαιρη ερώτηση του Βουλευτή Δράμας της Κοινοβουλευτικής Ομάδας της Νέας Δημοκρατίας κ. Δημήτριου Κυριαζίδη προς τον Υπουργό Υποδομών και Μεταφορών με θέμα: «Πορεία αποκατάστασης της σιδηροδρομικής γραμμής Σερρών - Δράμας και επανέναρξη των δρομολογίων στον σιδηροδρομικό σταθμό Δράμας;»

2. Η με αριθμό 415/22-1-2025 επίκαιρη ερώτηση του Βουλευτή Χαλκιδικής της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Απόστολου Πάνα προς τον Υπουργό Υγείας με θέμα: «Βελτίωση λειτουργίας Κέντρο Φυσικής Ιατρικής και Αποκατάστασης (ΚΕΦΙΑΠ) Χαλκιδικής»

3. Η με αριθμό 421/23-1-2025 επίκαιρη ερώτηση της Βουλευτού Κοζάνης της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Καλλιόπης Βέττα προς τον Υπουργό Υγείας με θέμα: «Σε κίνδυνο οι ασθενείς με σοβαρές παθήσεις στην Δυτική Μακεδονία λόγω των καθυστερήσεων στην εκτέλεση συνταγών από τον ΕΟΠΥΥ.»

4. Η με αριθμό 433/27-1-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Κοινωνικής Συνοχής και Οικογένειας με θέμα: «Να σταματήσει κάθε διαδικασία έξωσης οικογένειας με παιδί ΑΜΕΑ στην περιοχή Θυμαράκια στο κέντρο της Αθήνας και να κατοχυρωθεί το σπίτι στην οικογένεια»

5. Η με αριθμό 425/24-1-2025 επίκαιρη ερώτηση του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπα προς την Υπουργό Εργασίας και Κοινωνικής Ασφάλισης με θέμα: «Ανάγκη για αντιμετώπιση της ανεργίας που βιώνει μεγάλος αριθμός Ελληνίδων και Ελλήνων που χρειάζεται από λίγους μήνες έως δύο χρόνια για να βγει σε σύνταξη»

6. Η με αριθμό 432/27-1-2025 επίκαιρη ερώτηση του Βουλευτή Ξάνθης της Κοινοβουλευτικής Ομάδας της Νέας Αριστεράς κ. Χουσεΐν Ζεϊμπέκ προς τον Υπουργό Αγροτικής Ανάπτυξης και Τροφίμων με θέμα: «Αντιμετώπιση της εξάπλωσης της ευλογιάς των αιγοπροβάτων και στήριξη των πληγέντων κτηνοτρόφων»

7. Η με αριθμό 419/22-1-2025 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας της Νίκης κ. Νικολάου Παπαδόπουλου προς τον Υπουργό Αγροτικής Ανάπτυξης και Τροφίμων με θέμα: «Ζημιές στις βαμβακοκαλλιέργειες από τον παρατεταμένο καύσωνα το καλοκαίρι του 2024 στις Κεντρικές και Βόρειες περιοχές της Ελλάδος»

8. Η με αριθμό 440/27-1-2025 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εσωτερικών με θέμα: «Ανησυχητικά ευρήματα στον Κηφισό»

9. Η με αριθμό 412/20-1-2025 επίκαιρη ερώτηση του Ανεξάρτητου Βουλευτή Κιλκίς κ. Πέτρου Παππά προς την Υπουργό Εργασίας και Κοινωνικής Ασφάλισης με θέμα: «Πώς αιτιολογείται η αιφνίδια μη ανανέωση συμβάσεων του Πρόεδρου, του Αντιπρόεδρου και του Γενικού Γραμματέα του νεοσυσταθέντος Σωματείου Εργαζομένων στην Επιχείρηση ΚΤΕΛ Θεσσαλονίκης (ΣΕΕΚΘ);»

10. Η με αριθμό 428/26-1-2025 επίκαιρη ερώτηση της Ανεξάρτητης Βουλευτού Β΄ Θεσσαλονίκης κ. Αρετής Παπαϊωάννου προς την Υπουργό Εργασίας και Κοινωνικής Ασφάλισης με θέμα: «Παράλειψη έκδοσης νέας υπουργικής απόφασης μετά την ακύρωση της Φ.11321/οικ.10772/382/9.3.2021 απόφασης του Υφυπουργού Εργασίας και Κοινωνικών Υποθέσεων»

11. Η με αριθμό 439/27-1-2025 επίκαιρη ερώτηση του Ανεξάρτητου Βουλευτή Β1΄ Βορείου Τομέα Αθηνών κ. Χαράλαμπου Κατσιβαρδά προς τον Υπουργό Εθνικής Οικονομίας και Οικονομικών με θέμα: «Οι επαχθείς οικονομικές συνέπειες, λόγω διακοπής των Ελληνικών Ιπποδρομιών και της ελλείψεως λήψεως μερίμνης εκ μέρους της Πολιτείας, διά την επαναλειτουργία του»

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 420/22-1-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας της Νέας Δημοκρατίας κ. Μάξιμου Χαρακόπουλου προς τον Υπουργό Αγροτικής Ανάπτυξης και Τροφίμων με θέμα: «Ολοκληρωτική απώλεια παραγωγής δενδροκαλλιεργειών λόγω «Daniel»»

2. Η με αριθμό 416/22-1-2025 επίκαιρη ερώτηση της Βουλευτού Β1΄Βορείου Τομέα Αθηνών της Κοινοβουλευτικής Ομάδας του ΠΑΣΟΚ- Κινήματος Αλλαγής κ. Ελένης – Μαρίας Αποστολάκη προς τον Υπουργό Εθνικής Οικονομίας και Οικονομικών με θέμα: «Άμεση λύση για τους δανειολήπτες σε ελβετικό φράγκο χωρίς άλλες καθυστερήσεις και δικαιολογίες»

3. Η με αριθμό 422/23-1-2025 επίκαιρη ερώτηση του Βουλευτή Κορινθίας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Γεωργίου Ψυχογιού προς τον Υπουργό Κλιματικής Κρίσης και Πολιτικής Προστασίας με θέμα: «Στα χαρτιά παραμένει εδώ και πάνω από δύο χρόνια ο Εθνικός Μηχανισμός Εναέριας Διάσωσης και Αεροδιακομιδών - Θεοφάνης Ερμής Θεοχαρόπουλος. Επείγουσα ανάγκη η λειτουργία του. Να προχωρήσουν άμεσα οι αναγκαίες ενέργειες από την κυβέρνηση»

4. Η με αριθμό 435/27-1-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών με θέμα: «Ασφαλή και σύγχρονη σχολική στέγη για το Μουσικό Καλλιτεχνικό σχολείο Ηρακλείου Κρήτης»

5. Η με αριθμό 438/27-1-2025 επίκαιρη ερώτηση της Βουλευτού Φλώρινας της Κοινοβουλευτικής Ομάδας της Νέας Αριστεράς κ. Θεοπίστης Πέρκα προς τον Υπουργό Εθνικής Οικονομίας και Οικονομικών με θέμα: «Γιατί αποσύρουν το επενδυτικό τους ενδιαφέρον οι εταιρείες στο πλαίσιο της απολιγνιτοποίησης;»

6. Η με αριθμό 423/23-1-2025 επίκαιρη ερώτηση του Βουλευτή Πιερίας της Κοινοβουλευτικής Ομάδας της Νίκης κ. Κομνηνού Δελβερούδη προς τον Υπουργό Αγροτικής Ανάπτυξης και Τροφίμων με θέμα: «Άμεση εξαίρεση του κλάδου των Παράκτιων Αλιέων από την εφαρμογή της επαχθούς, αλλά και επικίνδυνης σε ορισμένες περιπτώσεις, για κυβερνήτη και αλιευτικό σκάφος, Υποχρεωτικής Ζύγισης Αλιευτικών Προϊόντων κατά την εκφόρτωση»

7. Η με αριθμό 444/27-1-2025 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εξωτερικών με θέμα: «80 χρόνια μετά, πώς τιμά η Ευρωπαϊκή Ένωση το «Ποτέ Ξανά;»

8. Η με αριθμό 418/22-1-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Παύλου Χρηστίδη προς τον Υπουργό Υγείας με θέμα: «Επέκταση της πλήρους απαλλαγής από τη συμμετοχή στη φαρμακευτική δαπάνη όλων των χαμηλοσυνταξιούχων αναπηρίας, ανεξαρτήτως ποσοστού αναπηρίας και ηλικίας»

9. Η με αριθμό 426/24-1-2025 επίκαιρη ερώτηση του Βουλευτή Αχαΐας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Ανδρέα Παναγιωτόπουλου προς τον Υπουργό Ναυτιλίας και Νησιωτικής Πολιτικής με θέμα: «Απουσία ολοκληρωμένου στρατηγικού σχεδιασμού για το Παλαιό Λιμάνι της Πάτρας»

10. Η με αριθμό 436/27-1-2025 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Να παρθεί πίσω η εκδικητική απόλυση της νοσηλεύτριας μωρομάνας στον ΟΤΕ και να διασφαλιστεί η υγεία και η ασφάλεια των εργαζομένων και η ανεμπόδιστη συνδικαλιστική δράση»

11. Η με αριθμό 443/27-1-2025 επίκαιρη ερώτηση του Βουλευτή Πιερίας της Κοινοβουλευτικής Ομάδας της Νίκης κ. Κομνηνού Δελβερούδη προς τον Υπουργό Περιβάλλοντος και Ενέργειας με θέμα: «Άμεση μονιμοποίηση των μερικών εκατοντάδων υπαλλήλων των πρώην Φορέων Διαχείρισης Προστατευόμενων Περιοχών (ΦΔΠΠ) και νυν Μονάδων Διαχείρισης Προστατευόμενων Περιοχών (ΜΔΠΠ) με έως και είκοσι χρόνια περίπου συνεχόμενης προϋπηρεσίας»

12. Η με αριθμό 424/23-1-2025 επίκαιρη ερώτηση του Βουλευτή Χίου της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Σταύρου Μιχαηλίδη προς τον Υπουργό Περιβάλλοντος και Ενέργειας με θέμα: «Πλήρης και κατηγορηματική αντίθεση στον από 20-1-2025 προκηρυχθέντα δημόσιο διεθνή ανοικτό διαγωνισμό για την εκμίσθωση δικαιωμάτων έρευνας και εκμετάλλευσης μεταλλευτικών ορυκτών σε τμήμα εκτάσεως 9,02 km2 της Β. Χίου καθώς και σε οποιαδήποτε συναφή εξορυκτική δραστηριότητα»

13. Η με αριθμό 427/24-1-2025 επίκαιρη ερώτηση της Βουλευτού Κοζάνης της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Καλλιόπης Βέττα προς τον Υπουργό Εθνικής Οικονομίας και Οικονομικών με θέμα: «Να δοθούν εξηγήσεις για την οικονομική στασιμότητα και τη ματαίωση επενδύσεων στη Δυτική Μακεδονία»

14. Η με αριθμό 437/27-1-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας με θέμα: «Για την υποστελέχωση σε νοσηλευτές και λοιπό προσωπικό στο Πανεπιστημιακό Γενικό Νοσοκομείο Κρήτης»

15. Η με αριθμό 429/26-1-2025 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Γεωργίου Νικητιάδη προς τον Υπουργό Ναυτιλίας και Νησιωτικής Πολιτικής με θέμα: «Η απόφασή σας να μειώσετε κατά 25 εκατομμύρια ευρώ το ποσό που καταβάλλεται για το μεταφορικό ισοδύναμο για το έτος 2024 αποκαλύπτει τις προθέσεις σας. Επιτέλους ενημερώστε τους κατοίκους και τις επιχειρήσεις των νησιών μας για το μέλλον του μέτρου»

16. Η με αριθμό 430/26-1-2025 επίκαιρη ερώτηση του Βουλευτή Κοζάνης της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Παρασκευά Κουκουλόπουλου προς τον Υπουργό Επικρατείας κ. Μαυρουδή (Μάκη) Βορίδη με θέμα: «Νομοθετική πρωτοβουλία διυπουργικής Ρήτρας Δίκαιης Μετάβασης για τη Δυτική Μακεδονία»

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2194/16-12-2024 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να συνεχιστεί η λειτουργία των Κέντρων Κοινότητας, Παραρτημάτων Ρομά, ΚΕΜ, Δομών παροχής βασικών αγαθών, ΚΔΗΦ, ΚΗΦΗ, ΣΥΔ και Δομών Αστέγων με στελέχωση από το ήδη υπάρχον έμπειρο και καταρτισμένο προσωπικό»

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Με τη συναίνεση του Σώματος και ώρα 11.00΄ λύεται η συνεδρίαση για τη Δευτέρα 3 Φεβρουαρίου 2025 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Καλό Σαββατοκύριακο!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**